钦定古今图书集成/明伦汇编/家范典/第057卷 > 《性理会通》。 > 《妇见舅姑》
## 钦定古今图书集成/明伦汇编/家范典/第057卷 > 《性理会通》。 > 《妇见舅姑》

明日夙兴，妇见于舅姑，舅姑礼之。“妇见于诸尊长若
冢妇”，则馈于舅姑，舅姑飨之

〈注〉妇夙兴，盛服俟见舅姑，坐于堂上，东西相向，各置卓子于前。家人男女少于舅姑者立于两序，如《冠礼》之叙。妇进立于阼阶下，北面拜。舅升奠置币于卓子上，舅授之，侍者以入，妇降，又拜毕，诣西阶下，北面拜。姑升，奠贽币，姑举以授侍者，妇降又拜。若非宗子之子而与宗子同居，则先行此礼。于舅姑之私室，与宗子不同居，则如上仪。司马温公曰：“古者拜于堂上，今拜于下，恭也。可从众。”〈补注〉按：《丘氏仪节》，婿妇俱拜，拜毕，婿先退。《家礼》无婿拜之文，今从俗补之。

舅姑礼之，如父母醮女之仪。〈《补注》：〉《礼记昏义》曰：“舅姑先降自西阶，妇降自阼阶，以著代也。”方氏曰：“阶者，主人之阶。子之代父，将以为主于外，妇之代姑，将以为主于内，故此与冠礼并言著代也。”

妇见于诸尊长，妇既受礼，降自西阶。同居有尊于舅姑者，则舅姑以妇见于其室，如见舅姑之礼，还拜诸尊长于两序，如《冠礼》“无贽”，小郎小姑皆相拜。非宗子之子而与宗子同居，则既受礼，诣其堂上拜之，如舅姑礼，而还见于两序。其宗子及尊长不同居，则庙见而后往。〈《补注》：〉按今世俗人家娶妇，亲属毕聚，宜留至次日行见舅姑，礼毕，先见本族尊长及卑幼，次见诸亲属。又按《礼杂记》：妇见舅姑、兄弟、姑姊妹，皆立于堂下，西向北上。是见已见诸父，各就其寝。注云：“立于堂下，则妇之入也，已过其前。”此即是见之矣，不复各特见之也。诸父旁尊，故明日各诣其寝而见之，无还拜诸尊长于两序小郎小姑，皆相拜之礼。而《家礼》本注亦从俗用之也。若冢妇，则馈于舅姑，是日食时，妇家具盛馔酒壶，妇从者设蔬果卓子于堂上，舅姑之前，设盥盆于阼阶东南，帨架在东。舅姑就坐，妇盥，升自西阶，洗盏斟酒，置舅卓子上，降，俟舅饮毕，又拜，遂献姑进酒，姑受饮毕，妇降，遂执馔升荐于舅姑之前，侍立姑后，以俟。卒食。彻馔，侍者彻饭，分置到室。妇就馂姑之馀，妇从者馂舅之馀，婿从者又馂妇之馀。非宗子之子，则于私室如仪。司马温公曰：“《士昏礼》：‘妇盥馈特豚，合升侧载’。注：‘侧载者，右胖载之舅俎，左胖载之姑俎’。今恐贫者不辨杀特，故但具盛馔而已也。”〈补注〉《馈》者，妇道既成，成以孝养也。

舅姑飨之，如礼妇之仪。礼毕，舅姑先降自西阶，妇降自阼阶。